Presa sportivă din Belgia a ironizat Naționala de fotbal a României, la scurt timp după tragerea la sorți a grupelor EURO 2024, care a plasat echipele celor două țări în aceeași grupă.
Amintim că tricolorii au picat în Grupa E, cu Belgia, Slovacia și echipa care va câștiga barajul de pe ruta B (semifinalele sunt Bosnia și Herțegovina – Ucraina, Israel – Islanda).
"România nu are jucători de top, dar în lotul ei se regăsesc vechi cunoștințe: Răzvan Marin și Denis Drăguș, foști jucători la Standard Liege, Ianis Hagi, ex-Genk, și Nicolae Stanciu, fost mijlocaș la Anderlecht.
Cel din urmă este în continuare cel mai scump jucător din istoria lui Anderlecht, care a plătit aproximativ 10 milioane de euro pentru a-l transfera în 2016.
Nu s-a descurcat în fotbalul belgian, dar a avut succes în Cehia, la Sparta Praga și Slavia Praga, iar în prezent este căpitanul naționalei României. Acum, starul naționalei României joacă în… Arabia Saudită", au scris cei de la nieuwsblad.be, potrivit GSP.
"Edward Iordănescu este un nume mare în fotbalul românesc, dar în special datorită tatălui lui, Anghel Iordănescu. El este cel mai bun marcator din istoria clubului Steaua București, a câștigat Cupa Campionilor Europeni cu Steaua și a avut o carieră grozavă ca antrenor.
Edward Iordănescu nu a fost un fotbalist grozav și s-a apucat rapid de antrenorat. În 2021, el a câștigat campionatul cu CFR Cluj. A fost numit selecționer la începutul anului 2022", au scris cei de la nieuwsblad.be, potrivit GSP.
Amintim că România va încasa peste 9 milioane de euro de la UEFA pentru calificarea la Campionatul European. De asemenea, de acum, fiecare victorie va fi recompensată cu un milion de euro, iar fiecare egal cu 500.000 de euro.
Federația Română de Fotbal (FRF) a anunțat recent că biletele rezervate pentru suporterii care doresc să asiste la EURO 2024 vor puse în vânzare începând cu data de 4 decembrie.